《次韵傅彦本三首 其二》
宋代·王庭圭

友琴安用胡公节，帘捲鸣弦自清切。忽闻飞语冲骇机，亦虑过时听反舌。

仁风西来随传车，挥毫落纸蟠蛟蛇。正逢久旱得霖雨，一洗槎蘖皆萌芽。

作者简介：（1080—1172）宋吉州安福人，字民瞻，号卢溪。徽宗政和八年进士。为茶陵丞，有能政。高宗绍兴中，胡铨上疏乞斩秦桧等，谪新州，庭圭独以诗送行。绍兴十九年，坐讪谤编管辰州。桧死，许自便。孝宗即位，除国子监主簿。乾道中除直敷文阁。博学兼通，工诗，尤精于《易》。有《卢溪集》、《易解》、《沧海遗珠》等。